2.

Obveznosti javnih služb, ki jih mora od 1. julija 2005 spoštovati vsak letalski prevoznik, ki opravlja redne zračne prevoze na navedenih progah, upoštevajoč predvsem otoško lego in oddaljenost zadevnih regij, so naslednje: 2.1. Program opravljanja prevozov Med vsemi letališči metropolitanske Francije in čezmorskimi departmaji: Prevozi morajo biti zagotovljeni celo leto. Prevozi do letališč metropolitanske Francije se morajo opravljati vsaj enkrat tedensko. Poleg tega v isti letalski sezoni povprečna ponujena tedenska zmogljivost med štirimi tedni, ko je ta najmanjša, ne sme biti manjša od četrtine povprečne ponujene tedenske zmogljivosti med štirimi tedni, ko je ta največja. Ponujena zmogljivost mora biti prilagojena povpraševanju, še posebej je treba upoštevati koledar šolskih počitnic in praznikov. Če bi se pokazalo, da skupna ponudba vseh prevoznikov na letalskih progah ni več prilagojena povpraševanju, posebej v obdobjih konic, si francoski organi pridržujejo pravico, da v roku treh mesecev in po posvetovanju s prevozniki, ki jih to zadeva, spremenijo ali natančneje določijo pričujoče obveznosti javnih služb ob spoštovanju določb člena 4 Uredbe (EGS) št. 2408/92. V primeru nenadnega in znatnega znižanja ponudbe zaradi prekinitve prevozov enega izmed prevoznikov brez spoštovanja odpovednega roka iz točke 2.4, ki bi močno vplivalo na stalnost prevozov, ostali prevozniki na letalski progi sprejmejo potrebne ukrepe, da v najkrajšem možnem času prilagodijo svojo ponudbo. Vsaj mesec dni pred začetkom opravljanja prevozov in/ali posamezne letalske sezone mora biti predložen podroben program opravljanja prevozov (ki vsebuje predvsem vozne rede, tipe in zmogljivosti letal kot tudi tedensko ponudbo) za vsako letalsko sezono, za odobritev s strani ministra, pristojnega za civilno letalstvo, na naslov: Direction générale de l'Agriculture Direction de la Régulation économique 50, rue Henry Farman F-75720 Paris Cedex 15 Zmogljivost prevozov, ki jo morajo za obdobje dveh zaporednih letalskih sezon ponuditi vsi prevozniki med letališčem Pariz (Orly) in vsakim od štirih čezmorskih departmajev, mora vsebovati vsaj sledeče število sedežev: — 1 100 000 za prevoze do Guadeloupa, — 183 000 za prevoze do Gvajane, — 1 000 000 za prevoze do Martinika, — 660 000 za prevoze do Reuniona. Sloti so pridržani na letališču Pariz (Orly) za prevoze v štiri čezmorske departmaje v skladu s členom 9 Uredbe Sveta (EGS) št. 95/93 z dne 18. januarja 1993 o skupnih pravilih dodeljevanja slotov na letališčih Skupnosti. Vse informacije v zvezi s temi sloti lahko prevozniki, ki jih te proge zanimajo, dobijo pri koordinatorju pariških letališč. 2.2. Cene Cene, ponujene potnikom, morajo biti javne. Otroci do dveh let, od dveh do dvanajst let in od dvanajst do osemnajst let morajo biti brez izjeme upravičeni do popustov, in sicer najmanj do 90 %, 33 % in 20 % od primerljivih cen vozovnic za odrasle na zadevnem letu, ne glede na to, ali potujejo sami ali ne. Za osebe, ki morajo nujno na pot zaradi smrti bližnjega sorodnika (starša ali otroka), se mora prevoznik kar najbolj potruditi, da jim zagotovi mesto na prvem naslednjem letu. Ob predložitvi mrliškega lista so upravičeni tudi do najugodnejše razpoložljive cene za let brez uporabe pogojev, ki so vezani na to ceno. Letalski prevozniki so obveščeni, da bodo francoski organi nekaterim kategorijam potnikov dodelili socialne pomoči. 2.3. Zdravstvene evakuacije in katastrofe V vseh okoliščinah imajo zdravstvene evakuacije prednost pri vkrcanju potnikov na prvi let. Splošni pogoji, ki veljajo za te prevoze, so natančno določeni v prilogi. Poleg tega se morajo prevozniki v primeru katastrofe kar najbolj potruditi, da v najkrajšem možnem času znova vzpostavijo proge in jih prilagodijo potrebam po prevozih. 2.4. Odpoved letov O vsaki odpovedi leta je treba najprej uradno obvestiti generalni direktorat za civilno letalstvo. Razen v primeru višje sile število odpovedanih letov zaradi razlogov, neposredno povezanih s prevoznikom, na letalsko sezono IATA ne sme presegati 10 % števila letov, predvidenih v odobrenem programu opravljanja prevozov. Prevoznik lahko prekine opravljanje prevozov le na podlagi najmanj šestmesečnega odpovednega roka. 2.5. Spremljanje in nadzor Letalski prevozniki generalnemu direktoratu za civilno letalstvo za vsako izmed prog mesečno predložijo program opravljenih prevozov in podrobno tedensko statistiko: število ponujenih sedežev, opravljeni leti, število otrok in število otrok brez spremstva s porazdelitvijo otrok na starostne skupine (do dveh let, od dveh do dvanajst let, od dvanajst do osemnajst let). Poleg tega morajo letalske družbe vsake tri mesece predložiti statistične podatke glede porazdelitve ponudbe in števila potnikov v posameznem cenovnem razredu ter bilanco s podatki o številu prepeljanih potnikov, o uporabljenih posebnih cenah, o komercialni politiki v prid prevoza bolnikov, invalidov ali poškodovancev in njihovih spremljevalcev kot tudi oseb, ki potujejo zaradi smrti bližnjega sorodnika. V skladu s členom 4(1)(j) Uredbe (EGS) št. 2408/92 lahko letalski prevoznik začne s „prodajo sedežev“ (se pravi z neposredno javno prodajo sedežev, ki jo opravlja letalski prevoznik ali njegov pooblaščeni zastopnik ali zakupnik, izključujoč vse druge vezane storitve, kot je npr. nastanitev) le, če zadevni zračni prevoz ustreza vsem kriterijem iz obveznosti javnih služb. Tem obveznostim javnih služb niso podvrženi: — čarterski leti, kjer so vsi sedeži trženi s prodajo na pavšal, — leti, ki so namenjeni izključno prevozu tovora, — leti letal z manj kot dvajsetimi sedeži. Prevozniki Skupnosti so obveščeni, da opravljanje prevozov z nepoznavanjem obveznosti javnih služb lahko privede do sankcij, določenih z veljavnimi predpisi.